Diari Oficial de la Generalitat Valenciana


Sumari del DOGV 2865, del 08-11-1996 (1996/839817)

RESOLUCIÓ d'11 de gener de 1996, de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2865

Data del DOGV
:   08-11-1996

Secció del DOGV
:   ALTRES DISPOSICIONS

Número del document
:   1996/839817


Data del document
:   11-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó d'11 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 288/95-AIA, sobre el projecte d'instal·lació d'un càmping, en sòl no urbanitzable comú, al terme municipal de Torreblanca (La Plana Alta), promogut per El Campás, SL.  
Vist que, amb data 18 d'octubre de 1995, el Servei Territorial d'Urbanisme de Castelló de la Conselleria d'Obres Públiques, Urbanisme i Transports, va remetre a aquesta Conselleria l'expedient de referència, a fi d'emetre la corresponent declaració d'impacte ambiental, abans de la declaració d'interès comunitari de l'activitat, segons el que preveu l'article 20.2.c i la Disposició Addicional Cinquena de la Llei 4/1992, de Sòl No Urbanitzable. Igualment, es fa constar l'inici del tràmit d'exposició pública de l'estudi d'impacte ambiental, tràmit del qual es retrà compte una vegada finalitzat.  
Vist que, amb data 2 de novembre de 1995, es va acusar recepció de l'expedient davant el Servei Territorial d'Urbanisme de Castelló i es va comunicar al mencionat organisme que, prenent en compte que l'expedient està incomplet abans de l'exposició pública, els terminis legals es comptabilitzaran a partir de la recepció de la documentació completa, cosa que no és obstacle perquè des d'aquesta Conselleria s'inicien les actuacions necessàries per agilitar la tramitació de l'expedient.  
Vist que, tal com preveu l'article 18 del Decret 162/90, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/89 de 3 de març, d'Impacte Ambiental, s'ha consultat els següents organismes: Servei de Planificació dels Recursos Hidrològics, Servei d'Espais Naturals i Direcció Territorial de Castelló de la Conselleria d'Agricultura i Medi Ambient; Direcció General d'Interior, de la Conselleria d'Administració Pública i Direcció General de Patrimoni Artístic, de la Conselleria de Cultura.  
Vist que, amb data 12 de desembre de 1995, el Servei Territorial d'Urbanisme de Castelló va remetre a aquesta Conselleria un certificat del tràmit d'exposició pública de l'expedient.   
Vist que l'estudi d'impacte ambiental, inclòs en l'expedient per a la declaració d'interès comunitari, ha estat exposat al públic, pel termini de vint dies, mitjançant anuncis publicats en el Diari Oficial de la Generalitat Valenciana, núm. 2.620, de 7 de novembre de 1995 i el diari Castellón Diario de 25 d'octubre de 1995, sense que s'hi haja presentat cap al·legació, segons el certificat que consta en l'expedient.  
Vist que els informes rebuts de les consultes efectuades es poden resumir en els següents apartats:  
a) Servei d'Espais Naturals  
No es preveuen importants afeccions ambientals a la vegetació existent, prenent en compte que es tracta de camps de cultiu en explotació. Malgrat això, prop de la línia de costa i en l'àmbit de l'actuació apareixen formacions disperses de margalló (Chamaerops humilis), tamarius (Tamarix sp.) i alguns peus de llentiscle (Pistacia lentiscus), per la qual cosa s'haurien de respectar.  
El projecte sembla afectar el camí ramader Carrerada de la Mar, per la qual cosa s'hauria de comptar, si s'escau, amb l'autorització d'ocupació emesa per la Direcció Territorial de Castelló d'aquesta Conselleria. Quant a la xarxa de sanejament prevista, es considera més raonable la construcció d'una depuradora pròpia per al càmping, de manera que s'evitara sobrecarregar l'actual xarxa de sanejament de Torreblanca. Finalment, pel que fa a la revegetació, se suggereix que no s'hi utilitze el pinastre, perquè no és propi d'aquests ambients ni tampoc ornamentals que no conduïsquen a una proliferació massiva i afecten les espècies autòctones.   
b) Direcció General d'Interior  
De la documentació examinada i la visita al camp efectuada no es desprèn que hi haja cap risc significatiu que requeresca l'adopció de mesures. La recollida d'aigües pluvials haurà d'adequar-se per a evitar la retenció de les aigües superficials, ja que el cordó litoral té una cota més elevada que impideix el desguàs al mar.  
c) Direcció Territorial de Medi Ambient de Castelló  
Les afecciones sobre els factors del medi són d'escassa magnitud, prenent en compte que es proposen un conjunt de mesures correctores que es consideren apropiades per a la correcció dels impactes. Per tant, l'execució del projecte es considera acceptable des del punt de vista ambiental, sempre que es complisquen les mesures correctores mencionades en l'estudi d'impacte ambiental, i en especial les següents:   
- Minimització dels moviments de terres i tractament dels residus d'obra en un abocador controlat.  
- Adequació de la xarxa d'escorrentia superficial.  
- Disseny i execució d'un projecte de revegetació i condicionament paisatgístic.  
- Execució de la xarxa de sanejament interior i connexió a la xarxa de clavegueram municipal.  
- Conservació d'exemplars arboris madurs i manteniment de la vegetació natural.  
- Compliment de la Llei 22/1988 i Reial Decret 1471/1989, en les zones d'afecció al domini públic maritimoterrestre.  
Malgrat això, i vista la delimitació del projecte i la classificació de les vies pecuàries del terme municipal de Torreblanca aprovada per Ordre Ministerial d'1-VII-74 (BOE de 3-IX-1974 i BOP de 21-IX-74), es comprova l'existència de la via pecuària núm. 1, Carrerada del Mar, classificada amb 75 m de amplària legal i la delimitació de la qual està en tràmit des del 1993. Segons això, el projecte ocuparia 8.593,73 m2 de la mencionada via pecuària, per la qual cosa s'haurà de reduir la superfície del projecte ja que afecta el domini públic de la Generalitat Valenciana.  
Atès que el projecte examinat té com a objecte la instal·lació d'una activitat turística de càmping sobre una parcel·la de 79.961 m2 de superfície total, classificada com a sòl no urbanitzable comú i situada al terme municipal de Torreblanca, a la finca denominada El Campás. L'activitat en qüestió preveu la instal·lació de vora 650 parcel·les d'acampada, amb capacitat màxima per a 1.950 usuaris -llevat dels menors de 10 anys-; viari interior; zones esportives (piscines) i cíviques; i edificacions destinades a recepció, bar i altres serveis propis (lavabos i sanitaris). Igualment, part de la parcel·la es destina a l'ús per part del públic en general, i consta de bar-restaurant, supermercat, àgora o rotonda per a reunions i activitats comunitàries, aparcaments i instal·lacions esportives.  
Atès que l'expedient remés pel Servei Territorial d'Urbanisme de Castelló consta de la següent documentació: estudio previ de campament turístic, càmping El Campás; annex I a l'estudi previ i estudi d'impacte ambiental del projecte.  
Atès que l'estudi d'impacte ambiental, a pesar d'algunes afirmacions incorrectes o extemporànies -com ara la suposada innecessarietat de redactar el mencionat estudi, el qual es confecciona atenent la sensibilitat del sol·licitant, superior a l'escarida normativa, o l'impacte acústic derivat de les conversacions dels residents-, analitza de forma en general correcta les implicacions ambientals del projecte; en aquest sentit, la documentació examinada incorpora, entre d'altres, els següents extrems:  
primer: pel que fa al subministrament d'aigua potable, es preveu una dotació mínima de 150 l/hab. dia. Es disposa d'un subministrament procedent de la societat d'aigües El Raspall, amb un pou de 6.000 l/min de cabal. Per a supòsits d'emergència, la finca El Campás compta amb un pou propi d'uns 1.400 l/min de cabal aproximat. Es construirà un depòsit o aljub de 600 m3 de capacitat. Segons l'anàlisi adjunta, l'aigua es considera potable, després d'un sistema de cloració per a fer-la apta per al consum humà.  
segon: quant al sanejament, es preveu la construcció d'un col·lector d'aigües residuals que connectarà l'efluent produït en el càmping amb la xarxa municipal de Torreblanca al nucli de Torrenostra. La xarxa municipal abocarà a una estació depuradora de nova construcció, prevista en el Pla director de Sanejament i Depuració d'Aigües Residuals de la Comunitat Valenciana.  
tercer: es considera la instal·lació de 50 contenidors per a la recollida de residus sòlids urbans, sense més previsions per al tractament d'aquells.   
Atès que en diferents apartats de la documentació s'al·ludeix a possibles actuacions en l'àrea de costa adjacent a la parcel·la afectada per l'activitat. Així, l'estudi d'impacte ambiental assenyala que la zona de ribera del mar no es veurà afectada pel projecte i es respectarà en la seua totalitat la traça actual i les seues característiques de rusticitat. No obstant això, en cas d'alguna millora, sempre s'efectuaria d'acord amb les directrius del Servei Provincial de Costes. Igualment, l'estudi economicofinancer de l'activitat preveu un pressupost de 10 milions de pessetes per a condicionament de platja, apartat en el qual s'assenyala la 'regeneració i treballs en platja (remoció de roques, arena artificial, etc.)'. En aquest sentit, el punt 8.d) de l'annex I del Decret 162/1990 incorpora com a projectes sotmesos al tràmit de declaració d'impacte ambiental la realització d'obres de regeneració i defensa de la costa, sense que de la documentació examinada puga desprendre's prou informació per a pronunciar-se en aquesta declaració sobre la viabilitat ambiental de les obres projectades.  
Atès que el projecte examinat està subjecte al procediment extraordinari per a l'atribució i definició d'ús i aprofitament per a activitats terciàries i industrials d'especial importància, regulat per l'article 20 de la Llei 4/1992, de 5 de juny, de la Generalitat Valenciana, de Sòl No Urbanitzable.  
Atès que la disposició transitòria cinquena de la Llei 4/1992 assenyala que caldrà elaborar i tramitar administrativament las avaluacions d'impacte ambiental en la forma disposada per la Llei de la Generalitat Valenciana 2/1989, en els supòsits que preveu aquesta llei i en els inclosos en els articles 9 i 20 de la mencionada Llei 4/1992.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables.  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental i sense menyscapte de les autoritzacions sectorials que calguera obtenir, el projecte d'instal·lació d'un càmping, en sòl no urbanitzable comú, al terme municipal de Torreblanca (La Plana Alta), promogut per El Campás, SL, després del compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
\* La delimitació de l'àrea afectada pel projecte, com també les seues característiques, hauran de modificar-se d'acord amb l'informe emés sobre això per la Direcció Territorial de Medi Ambient de Castelló, de manera que s'evite l'afecció sobre la via pecuària núm. 1, Carrerada del Mar, com a domini públic de la Generalitat Valenciana.  
\* Abans de l'inici de les obres s'haurà de justificar documentalment que la capacitat prevista per a la depuradora municipal és suficient per a permetre el tractament de l'increment del volum d'abocaments previst a partir de l'inici de l'activitat; en cas contrari, s'haurà d'incorporar al projecte la previsió per a un tractament propi abans de l'abocament a la xarxa de clavegueram municipal.  
\* Quant al subministrament d'aigua potable, el promotor de l'actuació haurà de comptar amb la preceptiva concessió administrativa per a abastiment d'aigua potable, emesa per l'organisme de conca. La mencionada concessió incorporarà el corresponent informe tecnicosanitari, en el qual es determinaren les condicions per poder permetre l'ús per a l'abastiment humà de les aigües previstes. En qualsevol cas, les mencionades aigües hauran de complir allò previst en el Reial Decret 1138/1990.  
\* Sense menyscapte del que hi establisca l'organisme competent en l'ordenació del litoral, l'execució de treballs a la platja, tal com es proposa en diversos apartats del projecte, s'haurà de sotmetre al tràmit de declaració d'impacte ambiental, d'acord amb allò previst en el punt 8.d) de l'Annex I del Decret 162/1990.  
\* En qualsevol cas, i amb caràcter general, hi seran aplicables les següents mesures correctores:  
- Minimització dels moviments de terres i tractament dels residus d'obra en un abocador controlat.  
- Adequació de la xarxa d'escorrentia superficial, de manera que s'evite la retenció de les aigües superficials pel cordó litoral.  
- Disseny i execució d'un projecte de revegetació i condicionament paisatgístic, en el qual s'establiran les espècies que cal utilitzar d'acord amb els suggeriments inclosos en els informes emesos per la Direcció Territorial de Castelló i Servei d'Espais Naturals.  
- Execució de la xarxa de sanejament interior i connexió a la xarxa de clavegueram municipal.  
- Conservació d'exemplars arboris madurs i manteniment de la vegetació natural.  
- Compliment de la Llei 22/1988 i Reial Decret 1471/1989, en les zones d'afecció al domini públic maritimoterrestre.  
Segon  
Notificar a les persones interessades que, contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; cosa que no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 11 de gener de 1996. La directora general de Qualitat Ambiental: Gloria Arnandis Boix.